Βαθμοί ενόπλων δυνάμεων της Ελλάδας

Οι βαθμοί των ενόπλων δυνάμεων της Ελλάδας είναι μέρος του ιεραρχικού συστήματος του Ελληνικού Στρατού, βάσει του οποίου καθορίζονται οι σχέσεις προϊσταμένων - υφισταμένων μεταξύ του ένστολου ανθρώπινου δυναμικού.

 Στους ακόλουθους πίνακες παρουσιάζονται οι βαθμοί και τα διακριτικά των αξιωματικών, του ανθυπασπιστή, των υπαξιωματικών και των οπλιτών του Στρατού Ξηράς. Τους βαθμούς του Στρατηγού και του Αντιστράτηγου εν ενεργεία μπορούν να κατέχουν μόνο αξιωματικοί όπλων. Ειδικότερα, ο βαθμός του Στρατηγού φέρεται μόνο από τον Αρχηγό του Γενικού Επιτελείου Εθνικής Άμυνας, όταν εκείνος προέρχεται από τον Στρατό Ξηράς. Καταληκτικό βαθμό Υποστράτηγου έχουν οι αξιωματικοί τεχνικού, εφοδιασμού - μεταφορών, υλικού πολέμου, οικονομικού, γεωγραφικού, έρευνας - πληροφορικής και οι ιατροί υγειονομικού. Αξιωματικοί ελεγκτικού, οδοντίατροι, νοσηλευτές, φαρμακοποιοί, ψυχολόγοι και κτηνίατροι υγειονομικού έχουν ως καταληκτικό βαθμό αυτόν του Ταξιάρχου. Όσοι δεν κρίνονται κατάλληλοι για την άσκηση διοίκησης μονάδας εκστρατείας, όπως επίσης όσοι απόφοιτοι Σχολής Μονίμων Υπαξιωματικών (ΣΜΥ) είναι πτυχιούχοι ΑΕΙ, έχουν ως καταληκτικό βαθμό τον Συνταγματάρχη, ενώ οι απόφοιτοι ΣΜΥ που δεν είναι πτυχιούχοι ΑΕΙ, τον Αντισυνταγματάρχη. Για αξιωματικούς που δεν υπάγονται στις ανωτέρω κατηγορίες, ο καταληκτικός βαθμός είναι αυτός του Ταγματάρχη. Οι Εθελόντριες και οι Εθελοντές Μακράς Θητείας (ΕΜΘ) έχουν ως καταληκτικό βαθμό τον Υπολοχαγό. Ο ανώτερος βαθμός στον οποίο μπορούν να προαχθούν οι μονιμοποιημένοι Επαγγελματίες Οπλίτες (ΕΠΟΠ) είναι ο Αρχιλοχίας ή ο Ανθυπασπιστής σε περίπτωση ανδραγαθίας. Στους ακόλουθους πίνακες παρουσιάζονται οι βαθμοί και τα διακριτικά των αξιωματικών, του ανθυπασπιστή, των υπαξιωματικών και των ναυτών του Πολεμικού Ναυτικού. Ο βαθμός του Ναυάρχου φέρεται μόνο από μάχιμους αξιωματικούς του Πολεμικού Ναυτικού, οι οποίοι έχουν τοποθετηθεί στη θέση του Αρχηγού του Γενικού Επιτελείου Εθνικής Άμυνας. Καταληκτικός βαθμός είναι ο Αντιναύαρχος για τους μηχανικούς οι οποίοι υπηρετούν στη θέση του Γενικού Επιθεωρητή Πολεμικού Ναυτικού, του Διοικητή Διοίκησης Διοικητικής Μέριμνας Ναυτικού ή του Διοικητή Ναυτικής Εκπαίδευσης. Για τους υπόλοιπους μηχανικούς αξιωματικούς, τους αξιωματικούς οικονομικού και τους ιατρούς υγειονομικού, ως καταληκτικός βαθμός έχει οριστεί ο Υποναύαρχος. Όσοι είναι αξιωματικοί οδοντίατροι, κτηνίατροι, φαρμακοποιοί, ψυχολόγοι και νοσηλευτές, έχουν ως καταληκτικό βαθμό αυτόν του Αρχιπλοιάρχου. Αξιωματικοί απόφοιτοι της Σχολής Μονίμων Υπαξιωματικών Ναυτικού (ΣΜΥΝ) οι οποίοι έχουν αποκτήσει πτυχίο από ΑΕΙ, μπορούν να ανελιχθούν στην ιεραρχία μέχρι τον βαθμό του Πλοιάρχου, ενώ οι αξιωματικοί που έχουν αποφοιτήσει από τη ΣΜΥΝ αλλά δεν είναι πτυχιούχοι ΑΕΙ, μπορούν να φτάσουν μέχρι τον βαθμό του Αντιπλοιάρχου. Όσοι αξιωματικοί δεν υπάγονται σε μια από τις ανωτέρω κατηγορίες, έχουν ως καταληκτικό βαθμό αυτόν του Πλωτάρχη. Οι Εθελόντριες και οι Εθελοντές Μακράς Θητείας (ΕΜΘ) έχουν ως καταληκτικό βαθμό τον Ανθυποπλοίαρχο. Ο ανώτερος βαθμός στον οποίο μπορούν να προαχθούν οι μονιμοποιημένοι Επαγγελματίες Οπλίτες (ΕΠΟΠ) είναι ο Αρχικελευστής ή ο Ανθυπασπιστής ΠΝ σε περίπτωση ανδραγαθίας. Στους ακόλουθους πίνακες παρουσιάζονται οι βαθμοί και τα διακριτικά των αξιωματικών, του ανθυπασπιστή, των υπαξιωματικών και των σμηνιτών της Πολεμικής Αεροπορίας. Ο βαθμός του Πτεράρχου έχει οριστεί ως καταληκτικός βαθμός μόνο για τους ιπτάμενους αξιωματικούς, και φέρεται αποκλειστικά από τον Αρχηγό του Γενικού Επιτελείου Εθνικής Άμυνας, όταν εκείνος προέρχεται από την Πολεμική Αεροπορία. Οι μηχανικοί αξιωματικοί μπορούν να φτάσουν έως τον βαθμό του Αντιπτεράρχου μόνο ως Γενικοί Επιθεωρητές της Πολεμικής Αεροπορίας. Καταληκτικός βαθμός για αξιωματικούς αεράμυνας, ιατρών, οικονομικών, εφοδιαστικών, διοικητικών και μετεωρολόγων είναι ο Υποπτέραρχος, ενώ για τους αξιωματικούς οδοντιάτρους, κτηνιάτρους. φαρμακοποιούς, ψυχολόγους, νοσηλευτικής και έρευνας - πληροφορικής είναι ο Ταξίαρχος ΠΑ. Όσοι έχουν αποφοιτήσει από τη Σχολή Μονίμων Υπαξιωματικών Αεροπορίας (ΣΜΥΑ) και κατέχουν πτυχίο ΑΕΙ, έχουν ως καταληκτικό βαθμό τον Σμήναρχο, ενώ όσοι έχουν αποφοιτήσει από τη ΣΜΥΑ αλλά δεν είναι πτυχιούχοι ΑΕΙ, έχουν ως καταληκτικό βαθμό τον Αντισμήναρχο. Οι αξιωματικοί οι οποίοι δεν υπάγονται σε κάποια από τις ανωτέρω κατηγορίες, μπορούν να ανελιχθούν στην ιεραρχία μέχρι τον βαθμό του Επισμηναγού. Οι Εθελόντριες και οι Εθελοντές Μακράς Θητείας (ΕΜΘ) έχουν ως καταληκτικό βαθμό αυτόν του Υποσμηναγού. Οι μονιμοποιημένοι Επαγγελματίες Οπλίτες (ΕΠΟΠ) μπορούν να προαχθούν μέχρι τον βαθμό του Αρχισμηνία ή του Ανθυπασπιστή ΠΑ σε περίπτωση ανδραγαθίας.